Document ID: 32011R0225
Publication Date: 2011-03-07

Content:
REGOLAMENT TAL-KUMMISSJONI (UE) Nru 225/2011
tas-7 ta' Marzu 2011
li jemenda r-Regolament (KE) Nru 1277/2005 li jistabbilixxi r-regoli li jimplimentaw għar-Regolament (KE) Nru 273/2004 tal-Parlament Ewropew u tal-Kunsill dwar sustanzi prekursuri tad-droga u għar-Regolament tal-Kunsill (KE) Nru 111/2005 li jfassal ir-regoli għas-sorveljanza tal-kummerċ bejn il-Komunità u pajjiżi terzi tas-sustanzi prekursuri tad-droga
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 111/2005 tat-22 ta' Diċembru 2004 li jistabbilixxi regoli għall-monitoraġġ ta' kummerċ fil-prekursuri tad- droga bejn il-Komunità u pajjiżi terzi (1), u b’mod partikolari l-Artikolu 11(1) u t-tielet subparagrafu tal-Artikolu 12(1) tiegħu,
Billi:
(1)
Ir-Regolament tal-Kummissjoni (KE) Nru 1277/2005 (2) jiddetermina jekk humiex meħtieġa miżuri speċifiċi li jissorveljaw l-esportazzjoni ta' preskursuri tad-droga mill-Unjoni Ewropea. L-Anness IV ta' dak ir-Regolament jelenka għal kull waħda minn dawn is-sustanzi skedati tal-Kategoriji 2 u 3 tal-Anness għar-Regolament (KE) Nru 111/2005, il-pajjiżi li għalihom hija meħtieġa notifika ta' qabel l-esportazzjoni. Il-listi jinvolvu pajjiżi terzi li talbu li jirċievu notifiki ta' qabel l-esportazzjoni skont l-Artikolu 12(10) tal-Konvenzjoni tan-Nazzjonijiet Uniti kontra t-traffiku illeċitu tad-drogi narkotiċi u s-sustanzi psikotropiċi tal-1988.
(2)
Fit-tieni laqgħa tagħha fit-8 ta' Marzu 2010, il-Kummissjoni tan-Nazzjonijiet Uniti dwar id-Drogi Narkotiċi ddeċidiet li tinkludi l-aċidu fenilaċetiku fit-Tabella I tal-Konvenzjoni tan-Nazzjonijiet Uniti kontra t-traffikar illeċitu tad-drogi narkotiċi u s-sustanzi psikotropiċi tal-1988. L-Artikolu 12(10) ta' dik il-Konvenzjoni jistabbilixxi li qabel ma tiġi esportata sustanza li hija mniżżla fit-Tabella I mit-territorju ta' Parti għall-Konvenzjoni, dik il-Parti għandha tiżgura li l-awtoritajiet kompetenti tagħha jipprovdu informazzjoni dwar il-kunsinna għall-esportazzjoni lill-awtoritajiet kompententi tal-pajjiż li jkun se jimporta s-sustanza.
(3)
B’riżultat tad-deċizjoni li l-aċidu fenilaċetiku jiġi inkluż fit-Tabella I tal-Konvenzjoni tan-Nazzjonijiet Uniti, l-Anness IV tar-Regolament (KE) Nru 1277/2005 għandu jiġi emendat biex jiġi żgurat li jintbagħtu notifiki ta' qabel l-esportazzjoni għall-esportazzjonijiet kollha ta' aċidu fenilaċetiku mill-Unjoni Ewropea.
(4)
L-Anness IV tar-Regolament (KE) Nru 1277/2005 ma jelenkax il-pajjiżi terzi kollha li talbu biex jirċievu notifiki ta' qabel l-esportazzjoni għal ċerti sustanzi skedati tal-kategoriji 2 u 3 mid-dħul fis-seħħ tar-Regolament tal-Kummissjoni (KE) Nru 297/2009 (3). L-Afganistan, l-Awstralja u l-Gana għamlu talbiet bħal dawn u għandhom għalhekk jiżdiedu.
(5)
Għaldaqstant ir-Regolament (KE) Nru 1277/2005 għandu jiġi emendat f’dan is-sens.
(6)
Il-miżuri previsti f’dan ir-Regolament huma skont l-opinjoni tal-Kumitat stabbilit bl-Artikolu 30(1) tar-Regolament (KE) Nru 111/2005,
ADOTTAT DAN IR-REGOLAMENT:
Artikolu 1
L-Anness IV għar-Regolament (KE) Nru 1277/2005 huwa sostitwit bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Marzu 2011.

Metadata:
Eurovoc Level 1 Categories: 100145
100143
100149
100147
100150
Eurovoc Level 2 Categories: 100191
100171
100180
100215
100223
Eurovoc Level 3 Categories: 2479
1432
3489
1415
2487
4488
All Eurovoc Categories: 2300
3355
3885
5334
5542
5914